આ બધો ભૂતકાળ રાજુભાઈના આસું સાથે રમાબહેનની હથેળીમાં વહી રહ્યો. પશ્ચાતાપથી એમનું અંતર કોરાઈ રહ્યું હતું. ઠેઠ હમણાં સુધી તો રમાબહેન સાવ સાજાં નરવાં હતાં. પંદરેક દિવસથી એકાએક આંખે અંધારાં આવવા લાગ્યાં, ચક્કર આવવા લાગ્યાં. દસ દિવસ પહેલાં હૉસ્પિટલમાં દાખલ કર્યાં. એકદમ કોમામાં પડી ગયાં. જાતજાતની તપાસ થઈ. છેવટે દાકતરે પોતાની કેબીનમાં બોલાવી રાજુભાઈને કહ્યું, ‘એમને કેન્સર છે. એકદમ બધે પ્રસરી ગયું છે. કેસ હવે હાથમાં રહ્યો નથી.’